'Malligheid' om Eddie Jones te pos | Netwerk24
Eddie Jones is onder druk om sy pos te behou ná Engeland se swak Sesnasies-veldtog. Foto: Getty Images
Jones se toekoms is 'n warm besprekingspunt ná die Rose se swak vertoning in die afgelope Sesnasiesreeks.
Engeland, die kampioen in 2020, het die seisoen in die vyfde plek afgesluit. Dit ewenaar die span se swakste veldtog sedert 2018 toe Jones ook aan die stuur was.
Die Engelse Rugbyunie (RFU) het in Maart bevestig die 61-jarige Aussie se posisie as hoofafrigter word hersien.
Jones, die bes betaalde breier in wêreldrugby, het verlede April sy kontrak met die RFU tot aan die einde van die Wêreldbekertoernooi in 2023 verleng. Dié ooreenkoms bevat egter glo 'n klousule dat hy vroegtydig in die pad gesteek kan word.
Daar is diegene wat graag wil sien dat Jones die deur gewys word, insluitende Clive Woodward, die man wat die Engelse afgerig het toe hulle die Webb Ellis-trofee in 2003 verower het.
Hoewel Engeland 'n teleurstellende Sesnasies-toernooi beleef het, spog Jones met 'n wenrekord van 77%, iets wat in sy guns sal tel.
"Dit sal malligheid wees om Eddie af te dank," sê Kruis volgens Rugby365.
"Dit is belaglik hoe 'n goeie afrigter hy is. Hy het die respek van die span en dit is uiteindelik die belangrikste ding wat saak maak."
Kruis sê hy dink die media is goed daarmee om sake te oordryf en 'n kwessie erger te laat voorkom as wat dit is.
"Die goeie ding van Eddie is dat hy altyd gewillig is om meer te leer en om te verbeter. Eddie is gedurig in kontak met ander afrigters, sielkundiges en bestudeer selfs ander sportsoorte vir enigiets wat hy kan wys word om op sy eie span toe te pas," sê hy.
"Dus, na my mening, sal dit malligheid wees."
Verskeie name is reeds genoem in bespiegelings oor wie Jones kan vervang, insluitende die Crusaders se suksesvolle Scott Robertson.
Die RFU sal na verwagting binne die volgende paar weke sy hersieningsproses afhandel. – Sportredaksie